Шераш дIа мел оьху а бераллехь хилларг дика дагадогIура йоккхачу стагана Хьапина. Цхьаъ вукхунна тIаьххье суьлхьанийн гуо а боккхуш, бIаьрнегIарш тIекъевлина Iачу кхуо, юх-юха а луьттура шен дахар. Дуьххьара дагадогIург: диллинчу корехула чуйожар. Ша лазийна цахилар а, амма шен нана чIогIа лазийна хилар а дика дагадогIура. «Нана яла хьан, да чохь хилча, цо бIаьраIуналла дийр ду аьлла ма хIоттийнера аса хьо кора йисте, паднара тIе», – бохуш, елхаран къурдаш а деш, йоьIан цхьа а меже лазийний хьоьжучу ненан аьхна куьйгаш хIинца а шен дегIа тIехула хьоькхуш санна, хаалора кхунна. «Шек а вуй ду-кха, йоI стенга яхана хаьттича, айхьа дIахIоттийначуьра хьалаэца ахь, боху-кх», – дена йина яппарш а ненан озаца кхочура Хьапин лере.